钦定古今图书集成/理学汇编/文学典/第191卷 > 严有翼艺苑雌黄 > 《豪句》
## 钦定古今图书集成/理学汇编/文学典/第191卷 > 严有翼艺苑雌黄 > 《豪句》

吟诗喜作豪句，须不畔于理方善。如东坡《观崔白骤
雨图》云：“扶桑大茧如瓮盎，天女织绡云汉上，往来不
遣凤御梭，谁能鼓臂投三丈？”此语豪而甚工。石敏若
橘林文中咏雪，有“燕南雪花大于掌，冰柱悬檐一千
丈”之语，豪则豪矣，然安得尔高屋？李太白《北风行》云：
“燕山雪花大如席”，《秋浦歌》云：“白发三千丈。”其句可谓
豪矣，柰无此理，何如秦少游《秋日》绝句云：“连卷雌蜺
挂西楼，逐雨追晴意未休。安得万妆相向舞，酒酣聊
把作缠头。”此语亦豪而工矣。